NTS, UNA HISTÒRIA 
ENTRE TELERS 


La industrialització és el fenomen que més profundament va transformar 
el territori, però també la societat, de l'antic municipi de Santa Maria de 
Sants. El primer precedent d'aquesta transformació cal buscar-lo en les 
indianes, teixits de cotó estampats per una sola cara que van estar molt 
de moda a finals del segle XVIII. La seva producció es realitzava a 
Barcelona, però el procés de blanqueig i assecat requeria grans espais 
oberts on les teles eren humitejades i esteses al sol. Per poder-ho fer 
aquesta part del procés es va traslladar als pobles del pla. Així doncs, 
entre 1789 i 1807, Sants, amb la seva marina, va comptar amb nou prats 
d'indianes on es blanquejaven i assecaven les teles de cotó i lli que 
després tornaven a la ciutat per ser estampades. 


L'any 1832, amb la inauguració de la fàbrica Bonaplata, la primera de 
l'estat a funcionar amb la força del vapor, arrencava a Barcelona una febre 
industrial que en pocs anys ompliria la ciutat, encara tancada dins les 
muralles i amb una enorme densitat de població, de fàbriques. Les 
innovacions en el camp tecnològic seguien i els empresaris van començar 
a buscar espais amplis, on l'aigua fos abundant, i on poder edificar grans 
recintes fabrils. 

Imatge panoràmica de Sants, 1896 


Sants era un territori interessant per a la indústria, amb moltes terres 
disponibles, amb gran abundància d'aigua, gràcies a gran quantitat de 
pous i a infraestructures com el Canal de la Infanta, i ben comunicat amb 
la ciutat gràcies a la Carretera Reial, l'actual carretera de Sants. Un interès 
que encara s'incrementaria quan l'any 1846, l'Ajuntament de Barcelona va 
limitar la instal-lació de nous vapors i va començar a regular l'ampliació 
dels ja existents. 


La instal-lació del Vapor Gúell i Ramis, popularment conegut com el Vapor 
Vell, entre els anys 1844 i 1846, va ser el tret de sortida de la 
transformació de Santa Maria de Sants. Molts industrials van seguir 
l'exemple del Vapor Vell, instal-lant-se a Sants. Pocs anys més tard, el 
1849, obriria les seves portes l'Espanya Industrial, una empresa que 
acabaria esdevenint la més gran de les empreses tèxtils de l'estat. 


L'arribada d'aquestes grans fàbriques va fer que, en pocs anys, molts 
treballadors i treballadores s'instal-lessin a l'entorn d'aquestes, sent 
l'origen de nuclis obrers. Si l'any 1840 Sants tenia 2.037 habitants, només 
cinc anys més tard ja arribava als 3.391 amb un 2196 de forasters, i el 
1850, ja era de 5.735. Una progressió que va seguir en augment, arribant 
als 19.105 habitants l'any 1890. 


Rere d'aquestes pioneres en van venir moltes d'altres. Trobem empreses 
directament vinculades al sector tèxtil que havia esdevingut el principal 
motor de canvi, d'altres relacionades amb les primeres de forma 
col-lateral, com va ser el cas de la indústria química, necessària per fer 
tints i tractar els teixits, un tercer grup que caldria relacionar amb les 
necessitats industrials, com les indústries del metall, imprescindibles pel 
desenvolupament tecnològic, empreses lligades al creixement urbanístic 
del territori, com les terrisseries i per últim totes aquelles lligades a 
l'increment de la població i als canvis d'hàbits de la societat industrial, 
com les lligades a l'alimentació. Cinc anys després de la inauguració del 
Vapor Vell Sants s'havia convertit en un poble industrial amb 55.000 fusos 
i 1.700 telers mecànics. 


La necessitat de comunicació de les noves fàbriques santsenques va fer 
que, ben aviat, l'any 1855, Sants tingués parada a la línia que enllaçava 
Barcelona amb Molins de Rei i Martorell, una línia que seguiria creixent en 
direcció cap a Tarragona. I Sants entrà en la revolució industrial a tota 
màquina. 


